چمشانک: :::::::::::”تاکبند ارجل 1″
ندکار:::::::::”جمیل مھراب”
۔۔۔۔۔۔کسہ نبیسگ لوٹ انت۔۔۔۔۔۔
وھدے لبزانکی چاگرد نہ بیت نوکیں نبشتہ کار ودی بیگ وتی جاہ ءَ بازیں ندکار ھم وھد ءِ مجاں گار بنت۔
لبزانک نہ بیگ ءِ سوب ءَ چاگرد ءِ بازیں کسہ ءُ کارست نہ ماننت من باز براں کہ آزمانک نبیسگ ءَ باں گڑا دھکان پرّو چو پرشتہ ءَ منی دیم ءَ کیت، ترا من ءَ نبیسگی انت من تئی کارستے آں۔ منی “گبار” آزمانک ءِ تہ ءَ دھکان پرّو ھما کُمپیں ماھیگ بھا کنوک انت کہ ملا ءِ ترسناکیں دانکاں،مزنیں گبارے ءَ ، روز ءِ کیامت، گمان کنت ءُ وتا گس ءِ تہ ءَ بند کنت۔
شلی ءِ کنر پل آباد ءِ انچیں ندارگے من نہ دیستگ بلے مدام منی نگاہ ءَ سھرا انت۔
کنر ءِ نوں ھچ وڑیں آثارے گندگ نہ بیت بلے ھمے ھورکیں پڈ ءِ تہ ءَ ھم بازیں کسہ ھست کنر ءِ ھمراھی ءَ شلی گوں وتی زاہ ءُ کوکاراں ھم منی دیم ءَ سھرا بیت کہ منی پیداک بیگ ءَ چہ پیسر بیران بیتگ۔
من امارات ءَ اتکاں سھی بوتاں کہ “رپیک نواب” ءِ سے شئیرانی دپتر چاپ بیتگ بلے رپیک نواب ءِ بینجو ءِ توار انگت پل آباد ءَ منی گوشاں کپیت۔
وتی ھاک ءِ ھمک ندارگ ءُ کارست کسہ انت کہ نبیسگ لوٹ انت۔
من ءَ “تاکبند ارجل 1” کہ جنوری 2012 ءَ چاپ بیتگ انو 2020 رستگ شاہ مراد شاہ ءَ دیم داتگ آ وھدی باریں چی نیمون بیتگ کہ من ءَ کتاب نرستگ۔
کتاب ءِ وانگ ءَ رند من چشیں اسٹینڈرے نہ دیست کہ من آئی ءِ سر ءَ شریں چمشانکے بدیاں بلے ھما وھد ءِ گیراں انچو سر کش ات کہ من چیزے نبشتہ کنگ ءَ لاچار بیتاں۔
ملا اسمائیل لبزانکی گل ءِ بن ھشت ایر کنوکاں من ھم ھوار ات آں کہ 2008 ءَ من ،انام رزا، سراج ساھر، اکرم اکرار ،کدیر ودار ءُ ظہور خان ءَ کابینہ جوڑ کت۔ بلے گل ءَ باز وھد نہ جت ءُ پرشت ءُ پروش ءِ ارجان بوت گڑا کمو وھد ءَ رند پد ءَ ملا اسماٰئیل لبزانکی گل، انام رزا،یوسپ راز ءُ شاکر مراد ءِ سر کشی ءَ دیم ءَ اتک۔
سنگتاں وتی وس ءُ واک ءَ لبزانک ءُ زبان ءِ جھد کت،ھمے وھداں آیاں یک تاکبندے ھم ارجل ءِ نام ءَ چاپ کت۔
اے وھد ءَ کہ کتاب چاپ بوت گڑا منی دلگوش گیشتر گوں لیب ءُ گوازی ءَ ات۔ بلے منی ھیال ءَ اے وھد ءَ ھم من نیم لبزانکی مردمے ات آں۔بلوچی کتاب ونت ءُ برے برے شئیر ھم نبشتہ کت، بلے سنگتانی نیمگ ءَ من ءَ کتاب نہ رس ات۔ “تاکبند ارجل 1” ءِ شونکار:یوسپ راز ۔اعزازی شونکار:شاکر مراد ۔ کمک شونکار: انام رزا ءُ کمک کار: رپیک نواب انت۔
کتاب ءِ تہ ءَ دو جوانیں آزمانک رجانک ھوار انت ۔”مسٹر نیب” فرنس مولنر ءِ آزمانک انت یوسپ راز ءَ رجانک کتگ۔ کسہ ءِ تہ ءَ مسٹر نیب ءَ ڈاکٹری ءِ چکاس پاس کتگ بلے وتی لوگ ءَ ھمے واستا نہ روت۔ کہ آئی ءَ بورڈنگ ہاوس ءِ واھند ءِ جنوزامیں جنک ءَ گوں مھر انت، ھمد ءَ یک جرمن نودربرے ھم وانگ ءَ انت آ ھمے واستا وتکشی کنگ ءَ لوٹ ایت کہ آ ماریت کہ آئی ءَ وتی دوستار پہ عمر ءِ تپاوت ءَ نرسیت کہ آئی ءِ عمر کسان انت جنک پد ءَ ھمے یک انت نیب ءُ نودربر آئی ءِ سر ءَ شیدا انت۔
دومی رجانک “ماہکان ءِ گمان” انت آئی ءِ نبشتہ کار “لیڑی گریگوری” انت آ میران داد ءَ رجانک کتگ۔آزمانک گیشتر مکالمہ تکنیک ءَ انت کہ سرجنٹے گوں سے ھولدار ءَ یک مردے ءِ گرگ ءَ روت آشوبی مردماں ھوار انت، بلے ھمے مرد نکلی مُود سر ءَ کنت ءُ وتا گوشندھے کنت سرجنٹ ءِ کر ءَ نندیت ءُ سوت جنت ءُ ھبر کنت آئی ءَ رد دنت روت۔
“سگّ ءِ چکاس” یک گیدی کسھے کہ غلام جان نواب ءَ رجانک کتگ ھم جوان انت۔
کتاب ءِ نبشتانکانی لڑ ءِ تہ ءَ چشیں ھاسیں نبشتانک ءُ شرگداری نیست ،لڑ چو اے ھساب ءَ انت۔
“سید ھاشمی” ۔۔۔۔۔۔۔۔۔۔۔مقبول مبارک
“نوکاپاں دریا ششتگ” ۔۔انام رزا
“رازق ءُ مالک” ۔۔۔۔۔۔۔۔۔۔صادق مراد
“بنی آدم ءُ دلوت” ۔۔۔۔۔اقبال بالی
“بیا ات” ۔۔۔۔۔۔۔۔۔۔۔مولوی امداد اللہ
“ورنا ءُ نشہ” ۔۔۔۔۔۔۔۔۔۔شاکر مراد
“بلوچ” ۔۔۔۔۔۔۔۔۔۔۔۔۔۔۔اسد تگرانی
“چاگرد” ۔۔۔۔۔۔۔۔۔۔۔۔۔۔۔اسماعیل ساگر
“شہید کریم جان” ۔۔۔۔۔۔۔۔ذاکر عمر
تاکبند ءِ آزمانکی لڑ ءِ تہ ءَ لھتے آزمانک ھراب نہ انت بلے گیشتر آزمانک ھاس نہ انت بیت کنت کہ آیاں باز آزمانک نرستگ ءُ ھرچی کہ دست کپتگ ھوار کتگ انت ئے۔
آزمانک لڑ۔۔۔
“من ھبر کنگ لوٹاں” ۔۔۔قیس مسافر
“سرکن ءُ پرکن” ۔۔۔۔۔۔۔۔۔محمد سلیمان رئیسی
“گلزمین” ۔۔۔۔۔۔۔۔۔۔عرفان اسلم
“وہمی” ۔۔۔۔۔۔۔عزیز عمر
“ھمگرنچ” ۔۔۔۔۔۔۔۔۔۔۔جمال ناصر
“باتن ءِ آس” ۔۔۔۔۔۔۔۔۔۔لال جان بلوچ
“تُنّیگ” ۔۔۔۔۔۔۔۔۔۔۔کے ڈی بلوچ
تاکبند ءِ تہ ءَ لھتے شریں شئیر ھوار بلے گیشتر شئیر ھم نزور انت ،کتاب ءِ رد ءُ بند ھراب نہ انت بلے نبشتانکانی میان ءَ اکس ھوار کنگ ءَ ھم کتاب ءِ زیبائی کم کتگ، کتاب ءِ تہ ءَ یک تاکدیمے ھم گار انت کہ پریس ءَ چاپ کنگ ءِ وھد ءَ ھوار کنگ نہ بیتگ، بلے اے درستیں چیزانی نزوری وتی جاہ ءَ بلے جوانتریں چیز ایش انت کہ ارجل ءِ سپر انگت نہ کٹ اتگ ارجل ءِ دومی تاکبند 2019 ءَ چاپ بیتگ اولی تاکبند ءَ چہ باز جوانتر انت۔
من ءَ نبیسگ ءَ گوں گمان بیان انت کہ دھکان مھمود ھم مزنیں کارستے آئی ءِ کسہ ءَ کے نبشتہ کنت ؟